

Mecanismul de accesare a alocațiilor financiare 
[bookmark: _GoBack]pentru tratamente peste hotare

Ministerul Sănătății, Muncii și Protecției Sociale (MSMPS) informează asupra mecanismului existent de accesare a alocațiilor financiare pentru tratamente în străinătate.

Selectarea pacienţilor pentru tratament şi/sau investigaţii costisitoare peste hotarele ţării se efectuează conform Regulamentului Comisiei privind selectarea pacienţilor pentru tratament şi/sau investigaţii costisitoare, aprobat prin ordinul Ministerului Sănătăţii nr.979 din 12 decembrie 2016 „Privind selectarea pacienţilor pentru tratament şi/sau investigaţii costisitoare”cu completările și modificările ulterioare. 
1. În ce cazuri un cetățean al Republicii Moldova poate beneficia de tratament gratuit peste hotare achitat din buget de stat?
De suport financiar pentru tratament peste hotarele țării pot beneficia cetățenii Republicii Moldova în cazul imposibilității asigurării tratamentului și/sau investigațiilor în cadrul instituțiilor medicale din țară (pct.10, subpct.1) al Regulamentului). 
2. Cine poate beneficia de tratament peste hotare asigurat de stat?
Conform Regulamentului, de tratament peste hotarele Republicii Moldova pot beneficia cetăţeni ai Republicii Moldova în cazul imposibilității asigurării tratamentului și/sau investigațiilor în cadrul instituțiilor medicale din țară.
3. Cine decide cărui pacient să i se achite tratamentul peste hotare? Există o comisie specială? Dacă da, cine face parte din acesta comisie?
Decizia este luată de către Comisia privind selectarea pacienților pentru tratament și/sau investigații costisitoare, care activează în baza Ordinului Ministerului Sănătății, Muncii și Protecției Sociale nr. 979 din 12 decembrie 2016 „Privind selectarea pacienților pentru tratament și/sau investigații costisitoare”. 
Comisia examinează corespunderea dosarelor, decizia fiind luată în baza concluziei Comisiei de specialitate a Ministerului Sănătății, Muncii și Protecției Sociale în domeniul respectiv privind posibilitatea/imposibilitatea tratamentului și/sau investigațiilor în țară. 
4. În baza căror criterii se ia decizia care persoană va fi tratată peste hotare?
Criteriul unic pentru suport financiar de tratament peste hotarele țării este stabilit în pct. 10, subpct.1) al Regulamentului, și anume:
· imposibilitatea asigurării tratamentului şi/sau investigaţiilor indicate în cadrul instituţiilor medicale din Republica Moldova în baza concluziei Comisiei de specialitate al Ministerului Sănătăţii, Muncii și Protecției Sociale.
5. Care este procedura și care sunt actele necesare pentru a beneficia de tratament gratuit peste hotare achitat din bugetul de stat?
În cadrul Comisiei se examinează cazurile în baza cererii pacientului sau a membrilor familiei. Totodată este necesar de prezentat:
· extrasul din fişa medicală a bolnavului de ambulator şi sau staţionar (F 027/e), care confirmă diagnosticul clinic al pacientului;
· concluzia membrilor Comisiei de specialitate al Ministerului Sănătăţii, Muncii și Protecției Sociale în domeniul respectiv, privind posibilitatea/imposibilitatea tratamentului şi/sau investigaţilor costisitoare în ţară cu argumentarea necesităţii tratamentului şi/sau investigaţiilor după hotare; 
· copia buletinului de identitate, după caz, a certificatului de naştere;
· documentele financiare confirmative privind utilizarea surselor financiare pentru asemenea tratamente.




